(Návrh)

**Zákon**

z ......2013,

**ktorým sa mení a dopĺňa zákon č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č.275/2006 Z. z. o informačných systémoch verejnej správy a o zmene a doplnení niektorých zákonov v znení zákona č. 678/2006 Z. z., zákona č.385/2008 Z. z., zákona č.553/2008 Z. z., zákona č. 570/2009 Z. z., zákona č.69/2012 a zákona č.289/2012 Z. z. sa mení a dopĺňa takto:

1. V §2 písmeno j) znie:

„j) ústredným portálom verejnej správy (ďalej len "ústredný portál") ako základným prvkom centrálnej informačnej infraštruktúry informačný systém verejnej správy na poskytovanie služieb a informácií povinnými osobami prostredníctvom spoločného prístupového miesta, prostredníctvom ktorého sa sprístupňujú spoločné funkcie evidencie, autentifikácie, autorizácie a podpory používateľov, riadenia toku informácií, elektronickej podateľne a elektronických platieb daní a poplatkov,“.

1. V §2 písmeno y) znie

„y) Govnetom ako základným prvkom centrálnej komunikačnej infraštruktúry vládna dátová sieť orgánov verejnej správy predstavujúca podstatnú časť integrovanej infraštruktúry,“.

1. § 2 sa dopĺňa písmenom ae) ktoré znie:

„ae) centrálnou informačnou infraštruktúrou nadrezortné informačné systémy postavené na báze ústredného portálu verejnej správy a spoločných modulov,“.

1. V § 3 ods.3 písmeno g) znie:

„g) fyzické osoby a iné právnické osoby ako sú uvedené v písmenách a) až f) okrem Národnej banky Slovenska, na ktoré je prenesený výkon verejnej moci2a) alebo ktoré plnia úlohy na úseku preneseného výkonu štátnej správy podľa osobitného predpisu.2b)“.

1. V § 3 sa odsek 6 dopĺňa písmenom f), ktoré znie:

„ f) zabezpečiť tvorbu informačného obsahu o svojej činnosti pre verejnosť a tento zverejňovať a aktualizovať prostredníctvom ústredného portálu, pričom zodpovedajú za jeho správnosť.“.

1. V § 4 ods. 2 písm. a) sa vypúšťajú slová „ústredného portálu,“.
2. Za § 4 sa vkladá § 4a, ktorý vrátane nadpisu znie:

„§ 4a

Úrad vlády Slovenskej republiky

(1) Úrad vlády Slovenskej republiky ako správca vykonáva správu, prevádzku a rozvoj Govnetu a ústredného portálu.

(2) Úrad vlády Slovenskej republiky zabezpečuje úlohy národného prevádzkovateľa centrálnej informačnej infraštruktúry a centrálnej komunikačnej infraštruktúry Slovenskej republiky pre verejnú správu.“.

1. V § 5 sa vkladá nový odsek 1, ktorý znie:

„(1) Správcom ústredného portálu je Úrad vlády Slovenskej republiky.“.

Doterajšie odseky 1 až 5 sa označujú ako odseky 2 až 6.

1. V § 5 ods. 2 sa slovo „Ministerstvo“ nahrádza slovami „Úrad vlády Slovenskej republiky“.
2. V §5 sa vypúšťa odsek 3.
3. V §9b ods.1 sa v piatej vete slovo „zmien“ nahrádza slovom „zmeny“.
4. „Príloha vrátane nadpisu znie:

„Príloha k zákonu č. 275/2006 Z.z.

Vzor

Dátum doručenia žiadosti o posúdenie systému zberu:

(miesto pre úradný záznam ministerstva)

Číslo evidencie žiadosti o posúdenie systému zberu:

Žiadosť o posúdenie elektronického systému zberu vyhlásení o podpore iniciatívy občanov

**Časť A** (Vyplní žiadateľ o posúdenie systému zberu)

|  |  |
| --- | --- |
| Označenie elektronického systému zberu vyhlásení o podpore iniciatívy občanov: |  |
| Žiadateľ o posúdenie systému zberu (meno a priezvisko): |  |
| Korešpondenčná adresa žiadateľa o posúdenie systému zberu(ulica, číslo, PSČ, mesto): |  |
| Kontaktné údaje žiadateľa o posúdenie systému zberu(číslo telefónu, číslo faxu, e-mailová adresa, bankové spojenie): |  |
| Miesto umiestnenia elektronického systému zberu vyhlásení o podpore iniciatívy občanov: |  |
| Názov iniciatívy občanov: |  |
| Posudzovateľ systému zberu, znalec alebo znalecký ústav\*: |  |
| Označenie prílohy: (napríklad doklad o úhrade nákladov spojených s posudzovaním elektronického systému zberu vyhlásení o podpore iniciatívy občanov) |  |

V ......................................... dňa .............................................

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Podpis žiadateľa o posúdenie systému zberu

\* Označenie posudzovateľa systému zberu vybraného zo zoznamu posudzovateľov systému zberu (obchodné meno, IČO, pri fyzickej osobe meno a priezvisko), znalca (meno a priezvisko, evidenčné číslo) alebo znaleckého ústavu (názov/obchodné meno, evidenčné číslo) vybraného zo zoznamu znalcov a znaleckých ústavov v príslušnom odbore a odvetví.

Časť B (Vyplní posudzovateľ systému zberu, znalec alebo znalecký ústav)

Dátum doručenia žiadosti o posúdenie systému zberu:

Vyjadrenie posudzovateľa systému zberu, znalca alebo znaleckého ústavu

|  |
| --- |
| Elektronický systém zberu vyhlásení o podpore iniciatívy občanov spĺňa – nespĺňa\*\*požiadavky podľa nariadenia Európskeho parlamentu a Rady (EÚ) č. 211/2011 zo dňa 16. februára 2011 o iniciatíve občanov. |
| Označenie prílohy:  |

\*\* Nehodiace sa prečiarknite.

V ......................................... dňa .............................................

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Odtlačok pečiatky (pri listinnej podobe žiadosti) a podpis osoby oprávnenej konať za posudzovateľa systému zberu, znalca alebo osoby oprávnenej konať za znalecký ústav.“.“.

**Čl. II**
Tento zákon nadobúda účinnosť 1. augusta 2013.